ET Euroopa Liidu Teataja C 310/25

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 310/10)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„BRNĚNSKÉ PIVO” ehk „STAROBRNĚNSKÉ PIVO”

EÜ nr: CZ-PGI-0005-0373-14.10.2004

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Úřad průmyslového vlastnictví Aadress: Antonína Čermáka 2a CZ-160 68 Praha 6-Bubeneč Telefon: (420) 220 38 31 11 Faks: (420) 221 32 47 18 E-post: posta@upv.cz

2. Taotlejate rühm:

Nimi: Starobrno, a. s. Aadress: Hlinky 160/12 CZ-661 47 Brno Telefon: (420) 543 51 61 11 Faks: (420) 543 21 10 35 E-post: starobrno@starobrno.cz Koosseis: Tootjad/töötlejad ( X ) Muud ( )

Kuna asjaomases piirkonnas on ainult üks tootja, on käesolev taotlus erand määruse (EÜ) nr 510/2006 artikli 5 lõikest 1. Komisjoni määruse (EÜ) nr 1898/2006 artiklis 2 sätestatud nõuded on täidetud.

3. Toote liik:

Klass 2.1 — Õlu

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Brněnské pivo” ehk „Starobrněnské pivo”

4.2. Kirjeldus:

Õlle „Brněnské pivo” ehk „Starobrněnské pivo” põhisordid on:

alkoholivaba õlu, hele vaadiõlu, tume vaadiõlu, laagriõlu.

Tootmisel kasutatakse järgmisi tooraineid:

Linnased — valmistatud kaherealisest odrast. Linnaste omadused peavad vastama järgmistele väärtustele: Ekstrakt kuivades linnastes (massiprotsent) min 80,0 Kolbachi indeks (%) 39,0 ±3 Ensümaatiline aktiivsus (WK ühikut) min 220 Tegelik käärimine (%) maks 82 Rabedus (%) min 75,0

Vesi — pärit linna joogiveevarustussüsteemist. Humalad — sordi „Žateci” poolvarajase punase humala ja sordi „Magnum” humala graanulid ning ekstrakt; neid on juba kaua kasutatud järeleproovitud sobivuse ja mõju tõttu valmistoote st õlle maitseomadustele. Need humalasordid annavad õllele „Brněnské pivo” ehk „Starobrněnské pivo” iseloomuliku maheda mõrkja maitse.

Üksikute toodete kirjeldus:

Alkoholivaba õlu

Minimaalse alkoholisisaldusega õlu — kuni 0,6 %, tugeva maitseteravusega, intensiivse värvita ja nõrga humalaaroomiga.

Hele vaadiõlu

Algvirde tihedus 10 %, keskmine käärimisaste, kuldse värvusega õlu, keskmise mõruduse ja maitsetugevusega.

Řezané ehk pooltume vaadiõlu — algvirde tihedus 10 %, keskmine käärimisaste, pooltumedat värvi, tüüpilise kerge karamellimaitsega, keskmise maitsetugevuse ja täidlase maitsega.

Tume vaadiõlu

Algvirde tihedus 10 %, nõrgema kääritusastmega tüüpiline tumepruun õlu, selgelt eristuva karamellimaitse ja -lõhnaga, keskmise maitsetugevuse ja täidlase maitsega.

Laagriõlled

Algvirde tihedus 11 %–12 %.

Keskmine kääritusaste, kuldse värvusega, nõrga või keskmise humalaaroomiga, mõõdukalt kuni keskmiselt mõru, tugeva ja väga täidlase maitsega, rikkaliku vahuga.

4.3. Geograafiline piirkond:

Brno ringkond

4.4. Päritolutõend:

Tootjal on dokumendid kõikide toorainete tarnijate, lõpptoote ostjate ja tootmise käigus tehtavate kontrollide süsteemi kohta. Tootmise käigus tehtavad kontrollid ja toote spetsifikaadile vastavuse kontrollid viib läbi Brnos asuv Tšehhi Põllumajandus- ja Toiduinspektsioon (Státní zemědělská a potravinářská inspekce). Eeskirjade kohaselt on igale tootele märgitud tootja andmed.

4.5. Tootmismeetod:

Õlle „Brněnské pivo” ehk „Starobrněnské pivo” pruulimisel kasutatakse klassikalisi Staré Brno õllevalmistamistraditsioonist lähtuvaid tehnoloogilisi protsesse, mille kohaselt humalatega virde puhul kasutatakse kahekeedumeetodit ja kaheetapilist kääritamist. Linnased jahvatatakse ja linnasejahu segatakse meski saamiseks kuuma veega. Pärast seismisperioodi suunatakse osa meskist teise mahutisse — meskikatlasse, kus toimub esialgne meskimine. Kõrgenevate temperatuuride tulemusena muutub linnastes leiduv tärklis suhkruks ja meskiekstrakt muutub erinevate ainete lahuseks. Pärast meskimise lõpetamist see osa meskist keedetakse ja suunatakse tagasi ülejäänud meski juurde. Pärast seismisperioodi suunatakse taas osa meskist meskikatlasse ja kogu meskimisprotsessi, sealhulgas keetmist korratakse (teine meskimine). Katlas olev osa meskist pumbatakse taas ülejäänud meski juurde. Linnastes olevaid ensüüme kasutatakse linnaseekstrakti lahuseks muutmiseks. Pärast meskimise lõpetamist suunatakse kogu meski kolmandasse mahutisse, filtreerimiskatlasse. Linnasejahu lahustumatud osad moodustavad filtreeriva kihi, läbi mille linnaseekstrakt ehk algvirre kurnatakse. Pärast virde eemaldamist pestakse ülejäänud massi veega, et saada kätte maksimaalne kogus ekstrakti. Pestud järelejäänud mass (raba) käideldakse pruulimisjäätmena. Virre suunatakse järgmisesse, keedukatlasse, kus lisatakse humalad ja keetmise tulemusena saadakse humalatega virre. Humalate lisamise tulemusena linnaseproteiinide ja humalatanniinide sadestumise tõttu tekkinud sade eemaldatakse kuumast virdest ning järelejäänud selge virre jahutatakse maha, küllastatakse hapnikuga ja sellele lisatakse pärm. Kasutatav pärm on Sacharomyces uvarum või Sacharomyces carlsbergensis, mis kultiveeriti 19. sajandil põhjakääritusega õllede valmistamiseks. Esmane kääritamine toimub silindrilis-koonilistes mahutites, selle tulemusena saadud nn roheline õlu jahutatakse, pärm eraldatakse ja õlu suunatakse silindrilis-koonilistesse laagerdusmahutitesse (vaadiõllede puhul) või laagerduskeldris asuvatesse laagerdusmahutitesse (laagriõlle puhul). Laagerdusmahutites läbib õlu kääritamise teise etapi. Teise kääritamisetapi pikkus sõltub õllesordist. Enne villimist kääritatud õlu filtreeritakse. Filtreerimisainena kasutatakse diatomiiti. Enne villimist säilitatakse filtreeritud õlut sordi kaupa survestatud mahutites. Õlu villitakse pudelitesse või ankrutesse järgmises järjekorras: survestatud mahuti — lühiajaline pastöriseerimine — villimisliin. Õlu villitakse pestud, bioloogiliselt puhastesse anumatesse (pudelid või ankrud); enne villimist ankrud ka steriliseeritakse auru abil. Anumad täidetakse süsihappegaasikeskkonnas, süsihappegaas saadi esmase kääritamise tulemusena.

4.6. Seos piirkonnaga:

Aastal 1323 asutas kuninganna Eliška Rejčka Staré Brnos tsistertslaste nunnakloostri, mis sai omale 1325. aastal Velehradi mungakloostri abiga ehitatud pruulikoja. Brno pruulikoda on läbinud mitmed muutused ja ajakohastamised, kuid tänapäevalgi valmistatakse õlut ajaloolise traditsiooni kohaselt, vanade retseptide järgi. Praegune pruulikoda asub ligikaudu samas paigas, kus seisis endine tsistertslaste ordu pruulikoda.

Õlut „Brněnské pivo” ehk „Starobrněnské pivo” on määratletud piirkonnas kirjeldatud meetodi järgi valmistatud väga kaua. Toote ainulaadsus tuleneb määratletud piirkonna sajanditepikkusest õllepruulimise tavast.

2006. aasta jaanuaris korraldatud avaliku küsitluse tulemused kinnitavad, et õlu „Brněnské pivo” ehk „Starobrněnské pivo” on kvaliteetne ja populaarne.

Ainsal ametlikul õllekvaliteedi võistlusel (PIVEX), mida garanteerib Tšehhi pruulimis- ja meskimisliit, võitsid Starobrno tooted aastatel 1992, 1996 ja 2002 maineka Pivexi Kuldkarika.

Starobrno tooted on korduvalt võitnud auhindu (Cena českých sládků — Tšehhi õlletootjate auhind) ka ajakirja „Pivní kurýr” korraldatud küsitlustel: 2002. aastal sordi Baron Trenck ja 2003. aastal sordi Medium eest.

4.7. Kontrolliasutus:

Nimi: Státní zemědělská a potravinářská inspekce, Inspektorát v Brně Aadress: Běhounská 10 CZ-601 26 Brno Telefon: (420) 542 42 67 02 Faks: (420) 542 42 67 17 E-post: epodatelna@szpi.gov.cz

4.8. Märgistus:

—

(1) ELT L 93, 31.3.2006, lk 12.